Diari Oficial de la Generalitat Valenciana


Sumari del DOGV 4346, del 30-09-2002 (2002/10732)

RESOLUCIÓ de 20 de setembre dels directors generals de Centres Docents i d'Ordenació i Innovació Educativa i Política Lingüística per la qual s'establix una convocatòria extraordinària de gràcia per a l'alumnat que havent cursat ensenyances del Curs d'Orientació Universitària a la Comunitat Valenciana no haja pogut finalitzar els dits estudis per quedar-li una, dos o tres matèries sense superar.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4346

Data del DOGV
:   30-09-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/10781


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 20 de setembre dels directors generals de Centres Docents i d'Ordenació i Innovació Educativa i Política Lingüística per la qual s'establix una convocatòria extraordinària de gràcia per a l'alumnat que havent cursat ensenyances del Curs d'Orientació Universitària a la Comunitat Valenciana no haja pogut finalitzar els dits estudis per quedar-li una, dos o tres matèries sense superar. [2002/10816]
  
El Reial Decret 986/1991, de 14 de juny, modificat parcialment pel Reial Decret 173/1998, de 16 de febrer, va establir el calendari d'aplicació de la nova ordenació del sistema educatiu i va encomanar a les Administracions Educatives, en el seu article 15, les mesures oportunes per a facilitar les proves que permeten la finalització d'estudis a l'alumnat que els haguera iniciat amb antelació.
  
L'Orde de 8 de juliol de 1998 (DOGV 27-7-98) va establir la finalització de les ensenyances regulades per la Llei General de 1970 a la Comunitat Valenciana. No obstant això, amb posterioritat, el Reial Decret 1640/1999 de 22 d'octubre que va regular la Prova d'Accés a estudis universitaris (BOE 2-10-99), en la seua disposició transitòria segona establix que fins al curs escolar 2002-2003 els alumnes que hagen superat el Curs d'Orientació Universitària podran presentar-se a la prova d'aptitud per la seua normativa específica.
  
Per això, i amb la finalitat de permetre la presentació a la Prova d'Accés específica a l'alumnat de COU, en les convocatòries de juny i setembre del curs 2002-2003, d'aquells alumnes a qui queden una, dos o tres assignatures pendents, d'acord amb les competències que ens atribuïx la disposició final primera de l'Orde de 8 de juliol de 1998, dictem les següents
  
Instruccions
  
1a. L'alumnat del Curs d'Orientació Universitària, que estiguera matriculat en centres docents de la Comunitat Valenciana en dites ensenyances durant els cursos 2000-2001 i 2001-2002 i després del curs 2001-2002 li queda per superar una, dos o tres assignatures sense haver esgotat les convocatòries previstes per al COU, podrà concórrer a una convocatòria extraordinària de gràcia que tindrà lloc durant el curs 2002-2003.
  
2a. L'alumnat que haja esgotat les convocatòries previstes per al Curs d'Orientació Universitària no podrà incorporar-se a esta convocatòria extraordinària de gràcia ni sol·licitar-la a títol individual.
  
3a. Esta convocatòria extraordinària de gràcia es realitzarà prèvia inscripció en l'Institut de Batxillerat a Distància i donarà dret a dos convocatòries, una en el mes de maig i una altra al setembre del 2003. A esta última únicament podran concórrer els qui no hagueren superat la convocatòria de maig.
  
4a. La inscripció es realitzarà en el mes de novembre del 2002, en les dates que establisca l'Institut de Batxillerat a Distància.
  
5a. Este alumnat, en el moment de la seua inscripció rebrà de l'Institut de Batxillerat a Distància informació sobre les característiques de les convocatòries, així com del fet que l'última convocatòria possible de Prova d'Accés a la Universitat per la seua especificitat serà la de setembre del 2003, tal com establix el Reial Decret 1640/1999. En cas de no superar-la en la dita data deurà necessàriament concórrer per qualsevol de les vies previstes per al Batxillerat LOGSE.